section_heading: Izbor za papu
paragraph_text: Dana 20. kolovoza 1823. umire papa Pio VII. Kardinali su pozvani u Rim, gdje su 2. rujna započele konklave. U konklavama su sudjelovala četrdeset devetorica od pedeset tri kardinala. Kao najizgledniji kandidati tzv. papabili bili su kardinal Antonio Gabriele Severoli (1757. – 1824.), predstavnik zelanata i kardinal Francesco Saverio Castiglioni (1761. – 1830.), predstavnik umjerene stranke (budući papa Pio VIII.). Castiglioni je bio najpoželjniji kandidat za većinu katoličkih krugova, ali, usprkos tim težnjama Severolijev utjecaj je postupno rastao i do jutra 21. rujna prikupio je dvadeset šest glasova. Tada je kardinal Giuseppe Albani (1750. – 1834.), koji je predstavljao Austriju, rekao da kardinal Severoli ne bi bio prihvatljiv za cara Franju I., pa je stavio veto na njegov izbor. To je razljutilo zelanate, čiji su glasovi na prijedlog kardinala Severolija usmjereni na kardinala della Gengu. Prije nego što su ostali shvatili što se događa, kardinal della Genga je pridobio trideset četiri glasa, te je nakon dvadeset šest dana konklava, ujutro 28. rujna, trijumfalno izabran za novog papu. Međutim, kardinal della Genga nije želio prihvatiti svoj izbor za papu i podsjetio je kardinale na njegovu bolest. „Izabrali ste mrtvaca“, rekao im je u suzama. Budući da su kardinali inzistirali da je to njegova dužnost, prihvatio je izbor i odabrao si je ime Lav XII.